Source: http://www.druckeria.ro/tag/jimbolia/
Timestamp: 2020-03-31 19:26:55+00:00

Document:
jimbolia Archives - Druckeria
Dinastia Băban, în alb-violet! Denis, pe urmele tatălui Marcel: „Îmi doresc să-mi depășesc tatăl”
Marcel și Denis Băban, despre trecutul și viitorul în alb-violet • Amintirile lui Marcel Băban despre amicalele cu Előre Békéscsaba din anii ’90 • Noutăți despre școala de fotbal de la Jimbolia, care împlinește un deceniu de activitate
Denis Băban (în stânga), speră să îi calce pe urme tatăului său, care a fost cel mai prolific marcator al Politehnicii în ultimul deceniu al secolului trecut.
Marcel Băban e un nume ce nu are nevoie de nicio prezentare pentru suporterii poliști. A fost unul dintre cei mai importanți jucători ofensivi ai clubului alb-violet, pentru care a evoluat în mai multe perioade, de-a lungul anilor ’90, reușind să înscrie 53 de goluri în primele două ligi pentru Politehnica. După aproape două decenii, numele Băban revine în alb-violet, prin fiul lui Marcel, Denis. Crescut la școala de fotbal a tatăului său din Jimbolia, unde s-a călit la nivelul celui de-al patrulea eșalon, Denis Băban (născut 1997) a luat contactul în primăvară cu Liga a III-a, evoluând pentru Mama Mia Becicherecu Mic, iar din această vară a făcut pasul spre liga secundă, fiind una dintre achizițiile nou-promovatei ASU Politehnica.
Cu ocazia meciului de ieri, de la Békéscsaba, i-am abordat pe Băban junior și senior. Marcel n-a lipsit la niciun meci al fiului său, Denis, din acest cantonament. De altfel, cei doi fac zilnic naveta între Békéscsaba și Jimbolia, deoarece Denis susține, în această perioadă, examenul de Bacalaureat.
Denis Băban (în roșu) a fost adversarul lui ASU Politehnica atât în Liga a IV-a, cât și în eșalonul al treilea
Denis, cum e la ASU Politehnica?
Mă simt foarte bine, e perioada de pregătire, care e cea mai grea. Sperăm să fie bine până la urmă, să ne ajute acest cantonament, să îl încheiem fără accidentări și să începem campionatul cât mai bine.
Ați disputat două amicale deja în cantonamentul de la Békéscsaba, cu formația locală. Cum s-au simțit aceste jocuri din teren?
Nivelul adversarilor e asemănător cu al nostru, însă noi suntem îngreunați după antrenamentele pe care le-am făcut în acest cantonament. E clar că ne este mai greu decât celor din Békéscsaba, care sunt mai avansați în pregătire. Dar eu zic că ne ținem bine.
Cum sunt condițiile pe care le-ai găsit aici, la Békéscsaba?
Condițiile sunt foarte bune, de la A la Z. Cazare, alimentație, medicamentație, terenuri de antrenament, totul e foarte bine, avem la dispoziție tot ce ne trebuie pentru un astfel de stagiu.
Tatăl tău a jucat pentru vechea Poli, în anii ’90, și e obișnuit cu acea atmosferă incendiară creată de Commando Viola. Speri săi îi calci pe urme?
Sigur, sper să îi calc pe urme tatălui meu și chiar să îl depășesc, dacă se poate. Asta mi-am propus de la bun început. În fața suporterilor lui Poli am mai jucat în Liga a IV-a și apoi în Liga a III-a. E foarte frumos, din punctul meu de vedere e cea mai frumoasă galerie din țară. E splendid să joci cu asemenea fani în spate. Te motivează…
Cum merge cu BAC-ul?
(râde) Foarte bine merge. Mâine (n.r. – azi) mai am o ultimă probă, la geografie. Sper să fie bine și cu BAC-ul și să trecem peste toate cu bine.
Marcel Băban: „Sunt convins că Denis îmi va călca pe urme”
Fostul atacant al Politehnicii, Marcel Băban, se bucură de faptul că fiul său are șansa de a lua pulsul ligii secunde, și de a evolua în fața suporterilor pe care i-a avut și el în spate în anii ’90, în perioada în care scutura de 53 de ori plasele porților adverse în tricoul alb-violet.
Marcel Băban în tricoul lui Poli, în urmă cu exact două decenii
„Eu mă bucur foarte mult că Denis a venit aici. E o echipă tânără, un antrenor tânăr, cu toții sunt dornici de afirmare și au demonstrat din plin că au meritat să promoveze în Liga a II-a. Ceea ce se întâmplă aici e un lucru foarte frumos. În plus, sunt și acei suporteri extrem de bine organizați, care fac acea atmosferă fantastică la fiecare meci. Mă bucur foarte mult că s-au atașat de o echipă în primul rând curată”, ne-a spus Băban senior.
Plecând de la zicala „așchia nu sare departe de trunchi”, Marcel Băban se așteaptă ca Denis să îi calce pe urme și – de ce nu? – să îl depășească.
„Eu m-aș bucura să îmi calce Denis pe urme și sunt convins că o va face. A demonstrat și la Liga a IV-a, și la Liga a III-a și cred că va face față cu brio și la Divizia B. Sunt sigur că prin evoluțiile sale, îi va mulțumi pe suporteri și pe toți cei implicați în cadrul clubului. Are 18 ani, are un viitor în față și eu prevăd că va fi unul frumos”, ne-a mai spus Băban.
Pe lângă fotbal, Marcel Băban mai are un motiv de mândrie cu fiul său, Denis fiind și un elev foarte silitor. Tânărul fotbalist al lui ASU Politehnica susține în aceste zile examenul de Bacalaureat și, până acum, s-a descurcat foarte bine.
„Învață foarte bine, am tot făcut naveta între Bekescsaba și Jimbolia, pentru că are BAC-ul în aceste zile. Sper să iasă cu bine din acest examen, să ia BAC-ul cu o medie bună, iar din toamnă să înceapă o facultate. Pe lângă fotbal, e foarte important și acest pas, pentru viitorul lui”, ne-a mai spus Marcel Băban, despre fiul său.
Marcel Băban s-a născut la 16 noiembrie 1968 și a început fotbalul în localitatea natală, la Ceramica Jimbolia. De-a lungul anilor, a mai trecut pe la Progresul Timișoara, SV Darmstadt (Germania), Rapid București, Bohemians Praga (Cehia), Ruch Chorzow (Polonia), Corvinul Hunedoara, Olimpia Satu Mare, Unirea Sânnicolau Mare, UTA, iar cariera și-a încheiat-o la echipa școlii sale de fotbal, în eșalonul al patrulea. La Politehnica Timișoara a evoluat în trei perioade (1991-1993, 1994-1996 și 1998-2000), reușind în total 53 de goluri pentru alb-violeți în primele două divizii, în 138 de meciuri disputate.
„Călăul” lui Előre în anii ’90: „Mereu a existat o colaborare bună cu Békéscsaba”
ASU Politehnica va întâlni mâine, pentru a treia oară, formația din Békéscsaba, de această dată fiind vorba de prima echipă a celor de la Előre 1912. Între reprezentantele alb-violete ale celor două orașe a existat o colaborare strânsă de-a lungul anilor, meciurile amicale dintre Poli și Békéscsaba devenind o obișnuință în anii ’80 și ’90.
Secvență din amicalul dintre Poli și Békéscsaba, din 18 februarie 1995. Săvoiu și Băban (în tricouri deschise) presează poarta lui Bay
Marcel Băban își amintește de amicalele cu cei de la Előre, de la mijlocul anilor 90. Și în mod special, de un meci disputat între Poli și Békéscsaba în februarie 1995, în cadrul unui turneu amical desfășurat la Timișoara, când bănățenii s-au impus cu 2-0, prin „dubla” semnată de Băban, în minutele 18 și 78.
„Îmi aduc aminte de acele meciuri. Au fost verificări foarte bune pentru perioadele de pregătire. Ei erau în prima ligă, noi la fel. Întotdeauna a existat o colaborare bună între Békéscsaba și Poli. Aici au și jucat mai mulți jucători de la noi, Pascu, Ionuț, Vlaicu, Miculescu, așadar relațiile au fost întotdeauna bune. Probabil a contat și faptul că ambele cluburi au aceleași culori, alb-violet. E un lucru cât se poate de bun că se mențin astfel de colaborări cu echipe din străinătate, deoarece condițiile de pregătire și de joc sunt foarte bune aici, iar testele sunt utile pentru ambele formații”, ne-a spus Marcel Băban.
Pentru conformitate, iată și formațiile utilizate de cele două grupări la amicalul amintit, disputat la 18 februarie 1995:
Poli: Țurcaș – Contra, Pelici, Macavei, Stoicov – Fl. Călin, Vlaicu, Al. Kovacs – Contescu, Săvoiu, Băban. Au mai jucat Almășan – Velcea, Perșa, Trandu, R. Sandu, Gușatu.
Békéscsaba: Bay – Szuti, Ulsmayer, I. Csato, Zahoran – Fodor, Szarvasz, S. Csato, Kasik – Kulcsar, Ultracsko. Au mai intrat Varga, David, Luca și Csepregy.
„Ca infrastructură, Ungaria e peste noi, dar în ceea ce privește nivelul campionatului, nu pot spune același lucru. Echipa lor națională a demonstrat că joacă un fotbal frumos, iar infrastructura foarte bună de aici, care a fost mai mereu la un nivel bun, a jucat un rol important în formarea acestei generații”, concluzionează Marcel Băban.
Camerunezi și nigerieni la Jimbolia
Proiectul Școlii de Fotbal „Marcel Băban” din Jimbolia intră într-o nouă etapă, acum, la exact un deceniu de la lansarea proiectului. Chiar dacă echipa din Liga a IV-a a avut parte de un retur zbuciumat, cu rezultate modeste, Marcel Băban spune că din sezonul viitor gruparea sa va avea o cu totul altă față. Și, în același timp, un iz… internațional.
„În retur, echipa nu a mers foarte bine. Mă așteptam la aceste rezultate, pentru că am promovat foarte mulți copii de 14-15 ani. E bine totuși că nu am retrogradat. Din această vară vom avea o cu totul altă față, pentru că vor sosi mai mulți jucători la echipă. E vorba despre câțiva camerunezi și nigerieni, care deja și-au primit vizele, plus din țară vor sosi tineri de 17-18 ani. Proiectul nostru se bazează mai departe tot pe tineret, dar va avea un alt parcurs. Jucătorii din Africa au fost la Jimbolia și în noiembrie, s-au pregătit o lună alături de noi. Ei au sosit prin domnul Eutin Bojin și sunt foarte mulțumit de ei. Sunt jucători foarte buni, de perspectivă. Sperăm să se integreze cât mai repede, pentru că vor avea nevoie de ceva timp până se vor acomoda, dar sper să ne ajute… atât ei pe noi, cât și noi pe ei”, ne-a spus Marcel Băban, preocupat de zece ani de creșterea tinerelor talente din Jimbolia.
Filed Under: Poli Timisoara, Stire de ultima ora Tagged With: asu politehnica, commando viola, denis baban, elore bekescsaba, jimbolia, marcel baban
Fotbal în Timișoara de altădată | Cum s-a îndrăgostit Dobay de minge (VIII)
Ștefan Dobay se apropia de împlinirea vârstei de 15 ani. După cum a povestit în episodul trecut, fusese invitat de cei de la Unirea CFR să evolueze la prim echipă, în ciuda vârstei sale fragede. Fără să aibă grija plătirii unei cotizații lunare, așa cum era regula la C.A.T. În rândurile care urmează, Dobay vorbește despre primele zile la gruparea feroviară și despre pregătirile pentru primul meci în culorile echipei.
Directorul atelierelor CFR a ridicat în fața echipei Chinezul (care ieșise din cadrul CFR) pretenții asupra dreptului de folosire a „Arenei Sportive”. Și, astfel, ne-am instalat la „Arenă”.
La primul antrenament pe stadion, Popovici m-a așteptat cu maistrul pantofar Waniek, care făcea ghete de comandă. Ulterior, conducătorii ceferiști ne-au amenajat un vestiar cu două bănci, fiecare având locul lui; ne-au făcut o fântână la colțul tribunei, au instalat lumină electrică și o sobă de cărbuni într-un colț al vestiarului. Apoi, au sosit și ghetele mele noi; îmi veneau „mănușă”, nu altceva. Din clipa aceea, șuturile mele deveniră mai puternice, iar jocul mai ordonat și mai sigur.
Nu era greu să se constate că în afară de fundașul Talian și de mine, nu prea erau jucători corespunzători în echipa de juniori. Eu îmi vedeam de drumul meu. De viața mea sportivă. Mergeam aproape zilnic la Arenă, unde am învățat foarte multe elemente tehnice noi de la Kiky Halmos, de la Kondor și de la Chambre, un alt mare jucător al epocii. Încetul cu încetul ne-am acomodat unii cu alții, iar eu m-am obișnuit, în sfârșit, cu ghetele de fotbal. În ultima vreme, Kiky Halmos lucra într-un tempo drăcesc cu mine. Îmi scotea sufletul. Dar îmi plăcea! El era mic de statură, dar foarte mobil, elastic și avea o formidabilă detentă. Juca pe post de mijlocaș centru. Pe mine mă folosea ca înaintaș și aproape numai în echipa lui. Nu-l înțelegeam deloc. Aveam numai 14 ani, iar el mă antrena în echipa mare.
Sfârșitul lui septembrie a adus o serie de schimbări în conducerea clubului ceferist. Popovici, conducătorul echipei seniorilor, a anunțat că duminică, 26 septembrie 1924, echipa I va juca la Jimbolia.
– Plecarea va avea loc la ora 14.30. Deci la ora 14 întreaga echipă va fi prezentă pe peronul gării mari, inclusiv Dobay.
Petre Popovici a mai spus ceva, dar eu nu am mai auzit nimic. De bucurie, simțeam că vestiarul se învârtește cu mine. Duminică împlineam 15 ani.
În dimineața aceea m-am trezit la cântatul cocoșilor. Grădina noastră de la Dumbrăvița era înmuiată în lumină. Sub pătul, mama pregătise, pentru astâmpărul foamei de dimineață, pâine, miere și o oală de pământ plină cu lapte. Am băut câteva guri la repezeală și apoi m-am dus prin grădină să mă joc cu Tupi, cățelul nostru, care se zbenguia și se răsfăța în jurul meu. Vremea era atât de călduroasă, încât fluturii mergeau pe jos. Parcă le era frică să zboare, să nu le ia aripile foc.
Nu mai aveam răbdare. La prânz, nu am putut mânca. Eram emoționat, fericit și credeam că așa va fi întotdeauna. Mama mi-a examinat cu atenție ținuta și, deși știa că mă duc la… „fotbal”, m-a petrecut tăcută până la poartă. Ca s-o înveselesc i-am făcut o reverență și i-am spus râzând: „te las regină pe șatră!”.
Filed Under: Fotbal Tm, Stire de ultima ora Tagged With: chambre, chinezul, jimbolia, kiky halmos, kondor, stefan dobay, unirea cfr
Liga a IV-a | Jimbolia – CFR, în prologul etapei; Orțișoara – Mașloc, capul de afiș
Ce le-o „coace” nea Ghiță Chimiuc băieților din Mașloc?
Etapa a 11-a din „D”-Timiș se anunță din nou extrem de interesantă pentru zona de vârf a clasamentului. După remiza spectaculoasă din Ciarda Roșie, cu Ripensia, „cocoșii” lui Ghiță Chimiuc primesc oaspeți de seamă în propria bătătură: liderul Voința Mașloc. Își păstrează trupa din Orțișoara titulatura de sperietoare a pretendentelor la promovare?
Etapa va începe mâine, lângă graniță. Jimbolia lui Ilie Rotariu primește replica CFR-ului. La prima vedere, FC „Marcel Băban” pornește cu prima șansă, mai ales prin prisma succesului din deplasare, de la Șag, din runda precedentă. Și totuși, „leoparzii” au obținut singurele puncte stagionale chiar la precedenta lor ieșire din propriul „depou”, în urmă cu două săptămâni, 3-0 la Murani.
Sâmbătă dimineață vom avea o singură partidă programată în Timișoara, cea din complexul „Dan Păltinișanu”, dintre ACS Poli II și Voința Biled. Două nou-promovate și, mai mult decât atât, două foste rivale din Campionatul Județean. Combatantele de sâmbătă au fost colege în Seria a II-a anul trecut, ducând o luptă pasionantă pentru prima poziție, Biledul conducând până spre final, însă cu „satelitul” trecând primul linia de sosire. În schimb, Voința a avut câștig de cauză în meciurile directe: 1-0 în tur, la Biled, și 0-0 în primăvară, la Timișoara.
Întreaga suflare a „D”-ului timișean așteaptă cu sufletul la gură duelul de sâmbătă, de la Orțișoara. Vor reuși „cocoșii” să pună piedică și liderului Voința Mașloc? Au făcut-o deja cu alte două candidate declarate la promovare: ACS Poli II (0-0, pe teren propriu, în etapa 4) și Ripensia (3-3, în runda precedentă, în deplasare). Vor reuși băieții lui Adi Șețu să jumulească „cocoșii” sau va găsi experimentatul Ghiță Chimiuc ac de cojocul Voinței? Orice ar fi, calculele hârtiei indică o dispută prudentă, mai ales că se întâlnesc două dintre cele mai solide defensive din campionat: Mașloc (4 goluri primite) și Orțișoara (8 goluri primite). În plus, sunt două echipe neobișnuite cu eșecul. Dacă Mașlocul n-a pierdut deloc în acest sezon, Orțișoara a făcut-o o singură dată, chiar în prima etapă, la Dumbrăvița.
În etapa a 11-a, o partidă interesantă se anunță și cea de la Gătaia. Progresul primește vizita Ghirodei, în rândurile căreia s-au întors recent doi jucători trecuți și pe la Gătaia, Brian Filimon și Lucian Gavriluță. E greu de crezut că Ripensia va avea probleme la Peciu Nou. Chiar și așa, trupa lui Mihai Dorobanțu pare mai puternică decât în sezonul trecut. La Periam, urmează să vedem dacă portarul Pobedei, Gyuri Stoianov, va reuși să marcheze pentru a cincea etapă la rând. Iar în epilogul rundei, duminică, Șagul lui Adi Ianoșev încearcă să „decoleze” chiar de lângă aeroport, urmând a înfrunta Lorena la Giarmata Vii.
Iată programul complet al etapei a XI-a:
Marcel Băban Jimbolia – CFR Timișoara
ACS Poli II – Voința Biled
Progresul Gătaia – CS Ghiroda
AS Peciu Nou – Ripensia Timișoara
CS Dumbrăvița – AS Murani
Arsenal Flacăra Făget – Unirea Sânnicolau Mare
Avântul Periam – Pobeda Dudeștii Vechi
Cocoșul Orțișoara – Voința Mașloc
Lorena Giarmata Vii – Timișul Șag
Filed Under: Fotbal Tm, Stire de ultima ora Tagged With: cfr, cocosul ortisoara, ghita chimiuc, gyuri stoianov, jimbolia, ripensia, vointa masloc
„Județ” | Seceani, la pas în derby-ul cu Variaș; Grabaț a bătut de pomană drumul până la Jimbolia; Bacova, lider în seria a III-a
Tricoul 1 Iunie se încurcă în fața Cărpinișului, dar urcă pe podium
Octombrie vine cu surprize în Campionatul Județean! Schimbare de lider în seria a III-a, unde AS Bacova, deși disputase un amical cu mai puțin de 24 de ore în urmă, cu ASU Politehnica, are resurse pentru a surclasa Remetea Mare. AS Seceani rămâne singura grupare cu maximum de puncte, după victoria în stil mare din derby-ul cu Steaua Roșie Variaș. Tot în seria I, Unirea Jimbolia va câștiga cel mai probabil la „masa verde” duelul cu Unirea Grabaț, cei din urmă neavând vize medicale valide.
AS Seceani își continuă parcursul fără greșeală. Liderul Seriei I a câștigat, fără drept de apel, derby-ul de astăzi, cu formația clasată pe poziția a treia, Steaua Roșie Variaș. Cătălin Crișan a reușit o „dublă”, mai punctând pentru gazde Pop, Popoviciu și Maranescu. Așadar, doi dintre foștii componenți ai lui ASU Politehnica reușesc să pună umărul la victoria trupei lui Ioan Damșa.
În cursă rămâne însă Unirea Jimbolia, care se poate considera câștigătoare la „masa verde” în disputa cu Unirea Grabaț. Cei din urmă au parcurs degeaba drumul până lângă graniță, centralul Raul Ciev constatând că vizele medicale ale jucătorilor nu mai sunt valide. Verdictul final îi vor da comisiile AJF, în săptămâna ce urmează.
Tricoul 1 Iunie s-a încurcat în propriul fief, în fața Daciei Cărpiniș. A fost 3-3, pentru timișoreni punctând Cosmin Ciublea și Bogdan Preda, cu o „dublă”. Chiar și așa, băieții lui Ion Neamțu urcă pe podium, profitând de eșecul Variașului.
În seria a II-a, ASO Deta a reușit să se impună clar în fața Ripensiei Primavera, scor 4-1. Un derby dezechilibrat, în favoarea băieților lui Cosmin Șușman. Pentru învingători, Marius Cârnu a reușit un hattrick, cel de-al patrulea gol fiind semnat de Cosmin Burdan. ASO se află la egalitate pe primul loc cu Unirea Banloc, care s-a impus cu 7-3 în deplasarea de la Cornești.
Cipri Bota & co. au cedat pe final la Cerneteaz
Meci pe muchie de cuțit la Cerneteaz, între Unirea și Inter Foeni. Echilibrul s-a rupt în minutul 87, atunci când gazdele au reușit unicul gol al întâlnirii. „A fost o partidă pe care vreau să o uit cât mai repede, nu din prisma jocului, ci a rezultatului. Am facut unul din cele mai bune meciuri din acest tur de campionat, am avut cel puțin 10 ocazii clare de a marca dar, din păcate, ocaziile se răzbună, așa cum ne-au aratat cei de la Cerneteaz, care în minutul 87 au marcat golul victoriei. Trebuie să remarc brigada de arbitri, care a fost impecabilă! De mult nu am avut un arbitraj atât de bun! Centralul, asistenții și observatorii, tin să-i felicit. Mi-aş dori la fiecare meci un astfel de arbitraj. De asemenea, vreau să le mulțumesc și celor de la Cerneteaz, pentru ospitalitatea cu care ne-au primit”, ne-a spus team-managerul Foeniului, Milan Țaran. Inter a jucat în formula Ștehuță – Magdin, L. Simoniac, Otiman, Croicu – Șișcă, C. Rus, Cobzariu, Brădean – Balabasciuc, C. Bota. Au mai intrat Buhai și C. Simoniac. Să mai spunem că oaspeții au încheiat jocul în inferioritate numerică, Sebastian Magdin fiind eliminat pe final.
Una dintre forțele începutului de sezon din Seria a II-a a fost răpusă. Progresul Ciacova a reușit să se impună cu 3-1 în confruntarea de pe teren propriu, cu Flacăra Parța. Artizanii victoriei au fost Daniel Leonte, cu o „dublă”, și Andrei Lazea.
Bacova lui Andrei Rigo, în frunte!
AS Bacova urcă pe prima poziție în Seria a III-a, la egalitate cu „satelitul” Lugojului. Băieții lui Mihai Obreja s-au impus cu un categoric 5-1 în fața codașei Gloria Remetea mare. Reușitele „verzilor” au fost semnate de Marius Florea, autor al unei „triple”, și de experimentatul vârf Eugen Coca, marcator în două rânduri în poarta oaspeților.
Băieții din Bacova au profitat din plin de semieșecul celor de la CSM II Lugoj, 1-1 în deplasare cu Viitorul Știuca. Iar săptămâna viitoare, pe malul Timișului, e programat derby-ul dintre cele două grupări care împart fotoliul de lider!
Meci de luptă la Moșnița Nouă! FC Bazoș nu smulge decât un punct
Neașteptată sincopa celor de la FC Bazoș în deplasarea de la Moșnița Nouă. „Vulturii” au fost conduși la pauză cu 1-0, pe un teren extrem de denivelat, reușind să revină în minutul 47, când Slabu a transformat un penalti obținut de Foldi. Antrenorul Bazoșului, Sorin Tomoș, i-a trimis în teren pe Ulmeț – Năstase, Scurtu, Slabu, Militar – Mecleș, Fer, Ignea, Toroni, Dobre – Foldi. Au mai intrat Anițaș, Morman și Zarin.
Se „dezumflă” și echipa din Boldur, aflată în cădere liberă. Fostul lider a suferit astăzi, la Dragșina, cel de-al doilea eșec la rând, 1-3 în fața Realului. Ismail, Tecău și Iurea au marcat pentru gazde, singurul gol pentru Boldur fiind semnat de Bogdan Predescu.
Iată rezultatele complete ale etapei a VIII-a din Campionatul Județean
Voința Valcani – Pobeda II Dudeștii Vechi 4-1, Mureșul Igriș – Vulturii Comloșu Mare 5-1, Unirea Tomnatic – Mama Mia II Becicherecu Mic 0-4, Mureșul Cenad – Plavii Delia Sânpetru Mare 7-1, AS Carani – Voința Sarafoleana Saravale 1-2, AS Seceani – Steaua Roșie Variaș 3-0, Tricoul 1 Iunie Timișoara – Dacia Cărpiniș 3-3. Unirea Jimbolia – Unirea Grabaț nu s-a disputat.
Clasament: 1. Seceani 24p. (26-5), 2. Unirea Jimbolia 19p. (-1 joc), 3. Tricoul 16p. (25-15), 4. Variaș 16p. (20-15).
Unirea Cerneteaz – Inter Foeni 1-0, Progresul Ciacova – Flacăra Parța 3-1, ASO Deta – Ripensia II Timișoara 4-1, Recolta Călacea – AS Săcălaz 4-0, AS Utvin – Millenium II Giarmata 3-4, AS Cornești – Unirea Banloc 3-7, Unirea Ghilad – Gloria Uivar 10-1, Gran-Plaz Liebling – Unirea II Sânnicolau Mare 2-1.
Clasament: 1. Deta 22p. (36-8), 2. Banloc 22p. (26-9), 3. Parța 19p. (27-11)
Viitorul Știuca – CSM II Lugoj 1-1, AS Bacova – Gloria Remetea Mare 5-1, Atletico Găvojdia – AS Recaș 4-0, Timișul Urseni – Viitorul Sacoșu Turcesc 1-2, Real Dragșina – AS Boldur 3-1, AS Buziaș – Autoliv Lugoj 2-0, Gloria Moșnița Nouă – FC Bazoș 1-1. Avântul Topolovățu Mare a stat.
Clasament: 1. Bacova 18p. (25-6), 2. CSM II Lugoj 18p. (22-5), 3. Găvojdia 16p. (20-10)
Filed Under: Fotbal Tm, Stire de ultima ora Tagged With: Bacova, bota, fc bazos, grabat, jimbolia, seceani, tricoul 1 iunie, varias
Liga a IV-a | Etapa a 9-a începe la Jimbolia; ACS Poli II – Ghiroda, capul de afiș al rundei
Paul Codrea caută prima victorie de la sosirea sa pe banca Ghirodei
În D-Timiș s-a ajuns la mijlocul turului de campiont, iar lucrurile încep să se așteze, atât în zona de vârf, cât și în „sudul” clasamentului. Runda a 9-a propune câteva dueluriinteresante, dar și altele aparent dezechilibrate. Poate cel mai interesant joc se anunță cel de sâmbătă, din complexul „Dan Păltinișanu”, acolo unde atât ACS Poli II, cât și CS Ghiroda își doresc cu ardoare cele 3 puncte din disputa directă.
Prologul etapei e programat mâine după-amiază, la Jimbolia. Trupa lui Marcel Băban, autoare a unei surprize de proporții la ultimul joc pe teren propriu, 3-1 cu Ghiroda, va primi replica unei nou-promovate aflate în mare vervă. Biledul lui Nicu Bogdan vine după o serie de trei succese consecutive, care au propulsat-o până pe locul 8 în ierarhie. Iar asta în condițiile în care primele puncte au venit abia în etapa a patra…
Sâmbătă dimineață e programat capul de afiș al etapei, în complexul „Dan Păltinișanu”. După ce a pierdut fotoliul de lider, ACS Poli II își propune să rămână măcr în trena liderului Mașloc, care are parte de o deplasare aparent facilă, la Făget. Elevii lui Adrian Săvoiu vor fi vizitați de cei din Ghiroda, aflați în căutarea primului succes de la instalarea pe banca tehnică a lui Paul Codrea, unul care să le mai ofere în continuare speranțe măcar la podium.
Tot sâmbătă dimineață joacă și Ripensia, într-o deplasare ce poate fi problematică, la Gătaia. Privită drept o abonată pentru jumătatea a doua a clasamentului, mai ales după parcursul greoi din campionatul trecut. Progresul n-a mai cunoscut gustul eșecului de cinci etape, iar înaintea acestei întâlniri, ocupă un onorabil loc 5.
De urmărit va fi și partida de sâmbătă după-amiază, de la Dumbrăvița, acolo unde se vor întâlni două echipe aflate în suferință în acest prim sfert al campionatului. Alb-verzii lui Florin Macavei încearcă să revină în prima jumătate a clasamentului, în timp ce Șagul lui Adi Ianoșev – aflată la unul dintre cele mai slabe starturi de sezon din ultimii ani buni – încearcă să scape cât mai repede din zona periculoasă a ierarhiei.
Rămâne de văzut și cât se va mai prelungi agonia „leoparzilor”. CFR-ul nu a acumulat niciun punct în opt etape de campionat, dar speră să le obțină pe primele în deplasarea de duminică, de la Murani. Greu, în condițiile în care trupa păstorită de cunoscutul Cornel Brici vine după un succes spectaculos, 4-3 la Șag.
Iată programul complet al etapei a 9-a din Liga a IV-a Timiș:
Marcel Băban Jimbolia – Voința Biled
ACS Poli II – CS Ghiroda
Progresul Gătaia – Ripensia Timișoara
AS Peciu Nou – Pobeda Dudeștii Vechi
CS Dumbrăvița – Timișul Șag
Arsenal Flacăra Făget – Voința Mașloc
Cocoșul Orțișoara – Avântul Periam
Lorena Giarmata Vii – Unirea Sânnicolau Mare
AS Murani – CFR Timișoara
Filed Under: Fotbal Tm, Stire de ultima ora Tagged With: acs poli, cfr, ghiroda, jimbolia, liga a IV-a, ripensia, timis
Liga a IV-a | Un nou duel pentru fotoliul de lider: Mașloc – ACS Poli II; derby-ul comunei Ghiroda se joacă la Timișoara
Liga a IV-a Timiș a ajuns în pragul celei de a opta etape, una ce se anunță extrem de interesantă, mai cu seamă pentru vârful clasamentului. La Covaci se vor duela echipele care împart fotoliul de lider, Voința Mașloc și ACS Poli II. De o eventuală remiză între cele două, ar putea profita însă Ripensia, care poate reveni în frunte, având un joc la îndemână pe teren propriu, cu penultima clasată, Flacăra Făget.
Capul de afiș al rundei a 8-a este, fără doar și poate, duelul dintre Voința Mașloc și ACS Poli II, care va avea loc sâmbătă dimineață, pe stadionul din Covaci. Ambele echipe se află la egalitate de puncte, 19, conducând ierarhia după șapte runde, departajarea fiind făcută, momentan, la golaveraj, care e de partea trupei lui Adi Săvoiu. În cazul în care cele două formații se vor anula reciproc, Ripensia și-ar putea recâștiga poziția în fruntea ierarhiei, urmând a juca mâine după-amiază, pe „Tehnomet”, în compania unei formații net inferioare, Flacăra Făget, ocupanta penultimului loc din clasament.
Tot sâmbătă dimineață se va desfășura și derby-ul comunei Ghiroda. CS Ghiroda, campioana județeană din 2014, va primi replica celor de la Lorena Giarmata Vii, echipa din satul aparținător Ghirodei fiind nou-promovată în eșalonul al patrulea. Interesant e că duelul e programat la Timișoara, pe terenul din Plopi, întrucât terenul din Ghiroda, „Emilian Pavel”, e încă în renovare. Un duel fără îndoială interesant, în care orgoliile vor fi ridicate și în care Paul Codrea caută primul succes în calitate de antrenor al echipei din comuna natală.
După meciul cu cântec de la Orțișoara, în urma căruia s-a vorbit chiar și despre retragerea din campionat, Pobeda își continuă drumul în D-Timiș, cu un duel aparent la îndemână, pe arena „Hristo Stoichkov”. Sâmbătă dimineață, bulgarii primesc vizita CFR-ului din Timișoara, singura formație fără punct acumulat după șapte etape.
Derby și între cele mai vestice orașe ale județului, mâine după-amiază, la Sânnicolau Mare. Unirea tinde să se apropie de podium, dar pentru asta va trebui să învingă ambițioasa echipă a Jimboliei. Pentru băieții lui Nae Căprărescu va fi și un prilej de a-și spăla păcatele în fața propriilor fani, după eșecul drastic suferit săptămâna trecută, 1-4 la Dumbrăvița.
Tot mâine după-amiază, consemnăm un derby de clasament, însă unul din zona inferioară. La Șag se vor întâlni ocupantele locurilor 15 și 16, Timișul și AS Murani.
Iată programul complet al etapei a 8-a:
Unirea Sânnicolau Mare – Marcel Băban Jimbolia
Timișul Șag – AS Murani
Ripensia Timișoara – Arsenal Flacăra Făget
Pobeda Dudeștii Vechi – CFR Timișoara
CS Ghiroda – Lorena Giarmata Vii
Voința Mașloc – ACS Poli II
AS Peciu Nou – Cocoșul Orțișoara
Avântul Periam – Progresul Gătaia
Voința Biled – CS Dumbrăvița
Filed Under: Fotbal Tm, Stire de ultima ora Tagged With: acs poli, ghiroda, jimbolia, lorena giarmata vii, masloc, pobeda, ripensia, sannicolau mare, timisoara
Liga a IV-a | Debut de coșmar pentru Paul Codrea pe banca Ghirodei
Runda a șaptea din Liga a IV-a Timiș a început cu o surpriză de proporții. CS Ghiroda, cu Paul Codrea proaspăt „uns” antrenor principal, a fost învinsă de cruda echipă a Jimboliei, care în această săptămână era umilită pur și simplu de o formație de „Promoție”, în fața căreia s-a înclinat cu 14-2 în Cupa României.
Fără victorie din prima etapă, Marcel Băban Jimbolia a simțit din nou gustul succesului când se aștepta mai puțin. CS Ghiroda e una dintre formațiile despre care presa a vorbit cel mai mult în ultima săptămână. Mai întâi, grație sosirii fostului trio de la ASU Politehnica, format din Leo Naidin, Biran Filimon și Lucian Gavriluță. Apoi, la începutul săptămânii, din cauza demisiei tandemului Remus Steop – Orlando Trandu, cei doi tehnicieni renunțând, nemulțumiți, printre altele, de faptul că nu au fost chestionați cu privire la sosirea celor trei fotbaliști mai sus enumerați. Vârful de „audiență” s-a înregistrat miercuri, atunci când trupa din Ghiroda a anunțat numirea în funcția de antrenor a poate celui mai cunoscut fotbalist plecat din localitate, Paul Codrea.
Debutul a fost însă negru pentru fostul tehnician al lui ASU Politehnica. Ghiroda a pierdut surprinzător în deplasarea de la Jimbolia. Trupa de la graniță a avut chiar 3-0 după o oră de joc. Hârdău a deschis scorul în minutul 39, iar Alexandru Niță l-a majorat printr-o „dublă” realizată în minutele 57 și 60. Oaspeții n-au mai reușit decât să înscrie golul de onoare, în minutul 90, prin căpitanul Baranyi, care a transformat o lovitură de pedeapsă.
Epilogul consumat astăzi anunță o etapă a 7-a extrem de interesantă. Capul de afiș e ținut de meciul de mâine dimineață, din complexul „Dan Păltinișanu”, unde se vor întâlni primele două clasate, ACS Poli II Timișoara și Ripensia Timișoara.
Marcel Băban Jimbolia – CS Ghiroda 3-1 (Hârdău, Niță 2 – Baranyi)
Filed Under: Fotbal Tm, Stire de ultima ora Tagged With: acs poli, alexandru nita, cs ghiroda, hardau, jimbolia, marcel baban, paul codrea, ripensia
CH Poli pierde la limită la debutul în noul sezon
CH Poli a început campionatul cu un joc considerat pe teren propriu, dar disputat la Jimbolia, în faţa vicecampioanei CSM Bucureşti. După o vară zbuciumată, cu probleme de lot cauzate de dificultăţile financiare ale clubului, trupa lui Pero Milosevic a arătat poate mai bine decât era de aşteptat. Alb-violeţii s-au ţinut bine, au condus chiar şi cu trei goluri, însă au sfârşit jocul învinşi la limită, 23-24.
CSM Bucureşti a început mai bine jocul de la Jimbolia, aflându-se în avantaj la trei lungimi în minutul 8 (4-1), iar apoi la două în minutul 14 (5-3). Timişorenii au reuşit să egaleze la 6 în minutul 19, din acest moment mergând cap la cap cu formaţia din capitală până la pauză, când s-a intrat cu egalitate pe tabelă, 12-12.
După câteva minute mai bune din partea CSM-ului, pe debutul reprizei secunde, CH Poli a revenit la conducere, având la un moment dat chiar şi trei goluri, 18-15 în minutul 42. Finalul a fost unul extrem de tensionat însă. În mninutul 47, la 19-18 pentru Poli, antrenorul Pero Milosevic a fost eliminat, pentru proteste repetate la adresa cuplului de arbitri Sas – Pintea. Bucureştenii au preluat din nou conducerea în minutul 57 (23-22) şi au rezistat în ultimele minute, în ciuda faptului că au evoluat în inferioritate numerică.
S-a încheiat 23-24, însă alb-violeţii au etalat momente de handbal bun, care sunt dătătoare de speranţe pentru meciurile ce vor urma. Joi, timişorenii vor avea parte de o nouă partidă dificilă, în deplasare, cu Steaua, care s-a întărit în această vară cu doi ex-polişti: Ghiţă Irimescu şi Andrei Grasu (venit de la campioana Minaur).
În meciul de ieri, de la Jimbolia, principalul marcator al timişorenilor a fost Irakli Chikovani, cu 8 goluri, urmat de Halcă 5, Fenici 3, Timofte 2, Lasica 2, Pejovic 2 şi Ştefan 1. De partea cealaltă, golgheter a fost Nicuşor Negru, cu 9 reuşite, urmat de Milosevic 4, Humet 4, Simovic 3, Kostadinovic 2, Stavrositu 1 şi Stamate 1.
Filed Under: Handbal, Stire de ultima ora Tagged With: ch poli, CSM Bucuresti, irakli chikovani, jimbolia, nicusor negru, pero milosevic

References: CSM 
 CSM 
 CSM 
 CSM 

CSM 
 CSM